A. Belousovová, podpredsedníčka NR SR: (2007-10-17):
Nech sa páči. J. Kubiš, minister zahraničných vecí SR: Ďakujem veľmi pekne. Vážená pani predsedajúca, vážené panie poslankyne a vážení páni poslanci, v prvom rade by som chcel poďakovať za vystúpenia, za pripomienky, za vznesené otázky a aj za jasne prejavený úmysel podporiť návrh zákona. Z môjho pohľadu je to veľmi dôležité. Padali rôzne otázky, na niektoré budem reagovať a na niektoré budeme spoločne s kolegami, je pripravený odpovedať aj inou formou a zúčastniť sa prípadne ako svojimi expertnými poznatkami pri prerokúvaní v ďalších kolách a ďalších výboroch tohto návrhu zákona. I keď mi neprislúcha, ale ja registrujem a pozitívne registrujem záujem, aby sa tento návrh zákona prerokúval aj v niektorých ďalších výboroch, pretože tá argumentácia, ktorá tu bola uvedená, je argumentácia, ktorá je presná a odráža tie potreby, o ktorých sa snaží aj tento zákon pokryť. Takže je to záležitosť mimo mojej kompetencie, ale chcem podporiť aj smerovanie týchto pripomienok. Môžeme veľa hovoriť, do akej miery sa nám podarilo pokryť v tomto zákone všetko, čo sme chceli, my sa domnievame, že skutočne vytvára ten hlavný a dobrý právny rámec na to, aby sme sa pohybovali v jasne zadefinovanom poli, aby sme nevychádzali len na základe skúseností, ktoré sa môžu meniť, pravidiel, ktoré sa môžu meniť, ktoré nás dostávajú potom niekedy do situácie nejasnosti – a nejasnosť, to znamená častokrát aj hrozbu menšej transparentnosti. Ja som veľmi rád, že tento návrh zákona ako určité prínosy, dokonca hlavné prínosy naozaj dáva definíciu pojmu rozvojovej pomoci, úprava princípov, cieľov, nástroja plánovania a foriem realizácie rozvojovej pomoci, úprava postavenia ministerstva zahraničných vecí ako koordinátora rozvojovej pomoci, úprava pôsobnosti agentúry a v § 9 a 10 sú uvedené aj niektoré základné parametre a články, ktoré definujú činnosť tejto agentúry navrhovanou novelizáciou kompetenčného zákona, ktorá to tu vlastne zakotví tieto veci. No a zároveň tým, že prerokúvame tento zákon, a dúfam, bude dobrá diskusia aj o návrhu rozpočtu, bude sa zvyšovať povedomie o tom, ako je dôležité poskytovať rozvojovú pomoc. Z tohto hľadiska si myslím, že tento návrh zákona a zákon ako taký je prínosom a ja som ešte raz veľmi rád, že aj tie príspevky, ktoré tu zazneli, potvrdili prínosnosť tohto návrhu. Niekoľko ďalších konkrétnych komentárov k niektorým z bodov alebo otázok, ktoré boli vznesené. V prvom rade, či my sme nejakým spôsobom sa snažili konzultovať naše zámery s partnermi? Áno, iste, môžem povedať, že v priebehu toho obdobia, čo sme vo vláde, sme mnohokrát konzultovali tieto otázky buď s partnerskými organizáciami, alebo s partnerskými ministerstvami a boli to konzultácie veľmi predmetné. Opäť, pokiaľ pani poslankyňa má záujem, ja teraz nemám tento zoznam so sebou, ale môžeme poskytnúť, s kým sme o týchto veciach hovorili. A musím povedať, že nielen prax, ktorá tu bola predtým a ktorá, uznávam, bola dobrá a potvrdila a vytvorila dobrý základ pre to, čo robíme, ale aj naša súčasná činnosť je hodnotená našimi partnerskými organizáciami, či už tými, ktoré sa zaoberajú priamo poskytovaním rozvojovej alebo manažovaním rozvojovej pomoci alebo ministerstvami zahraničných vecí a ďalšími orgánmi štátnej správy našich partnerských krajín EÚ a OECD, je hodnotená dobre. Vrátane zámeru pripraviť takýto návrh zákona, vrátane toho zámeru, aby tento návrh zadefinoval tie základné parametre. Dokonca mnohí z našich partnerov z nových krajín Európskej únie sú veľmi radi, že im ukazujeme cestu aj v tomto smere. Pokiaľ ide o konkrétne paragrafy vrátane toho, či by to mala byť rozpočtová, príspevková organizácia a podobne, ja sa teším na diskusiu. Môžem potvrdiť, že i v rámci ministerstva zahraničných vecí pri príprave tohto návrhu zákona sme o tomto diskutovali a, samozrejme, že ja budem veľmi rád si vypočuť pripomienky, komentáre a v prípade sa veľmi radi nad nimi zamyslíme. My sme si vydefinovali aj po konzultáciách s ministerstvom financií, že možnože súčasne navrhovaný stav pre agentúru je to najvhodnejšie, s čím my môžeme prísť pred vás a predložiť tento návrh zákona. Ale ešte raz, tešíme sa na diskusiu aj o iných formách, pretože z nášho pohľadu my musíme teraz zvážiť, čo do toho zákona chceme dať a čo potrebujeme. My pripomienky, ako vravím, od partnerov zbierame. Objem pomoci. No, je tu návrh zákona a je zákonité, že hovoríme aj o objeme. A my môžeme pracovať iba s tými prostriedkami, ktoré sú nám momentálne dostupné. Ja chcem poďakovať pánovi poslancovi Kukanovi aj za ten komentár, ktorý je veľmi realistický, ktorý odráža to, čo nakoniec už aj za ostatnej vlády tu bolo a čo je tu aj za dnešnej vlády, že tých priorít je veľa a koľkokrát súťažia jedna s druhou, tým pádom nie vždycky sa podarí ísť dopredu tak, ako by sme chceli. Záväzok určitý tu máme, my sa budeme snažiť ho naplniť. My sme na začiatku cesty. Ešte raz chcem povedať, sme na začiatku cesty. Možno, že tie objemy nie sú veľké, zatiaľ sa držíme na tej úrovni plus-mínus 0,10 % – je to veľa? No, možnože je to to, na čo máme momentálne. My sme si vedomí toho, aká prínosná je rozvojová pomoc nielen z hľadiska naplňovania alebo pomáhania pri naplňovaní strategických zahraničnopolitických a iných cieľov Slovenskej republiky, ale aj preto, že prináša prospech občanom a obyvateľstvu častokrát trpiacim prírodnými a inými katastrofami alebo ktorí majú potreby vybrať sa, dostať sa z kríz, ktoré spôsobili trebárs občianske vojny. A my sústreďujeme pomoc aj na takéto oblasti a budeme ďalej sústreďovať. Čiže je to skôr otázka pri prerokúvaní rozpočtu. Ale ako vravím, ja to považujem i pri tejto, by som povedal, no, minimálnej zatiaľ, by som povedal, stabilnej úrovni za niečo, čo sa určite v budúcnosti bude zlepšovať. Otázka kvalifikácie tých, ktorí riadia rozvojovú pomoc. No ja chcem potvrdiť, že my sme mali veľký záujem, aby sa do vedenia agentúry dostávali ľudia so skúsenosťami, a pracuje tam človek, ktorý má skúsenosti, ktorý prešiel práve a prišiel z toho prostredia fondov, ktoré spravovali doteraz rozvojovú pomoc. Čiže dochádza k tomuto prepojeniu. My nezačíname na zelenej lúke a nedávame tam úradníkov, pri všetkej úcte k mojim kolegom z ministerstva zahraničných vecí, je to zmes pracovníkov so skúsenosťami priamo z rozvojovej pomoci, so skúsenosťami z ministerstva, ktorí riadili túto oblasť predtým a riadia ju aj teraz, no a plus nejakí noví ľudia. Mimovládne organizácie. Isteže spolupracujeme s mimovládnymi organizáciami. A ako myslím si, že netreba biť na poplach tam, kde netreba biť na poplach. My sme vypísali niekoľko kôl v tomto roku a zúčastňujú sa ich aj predstavitelia mimovládnych organizácií, štatistika o tom jasne hovorí a počty tých organizácií takisto. Súťažia s ostatnými a majú dvere otvorené a vždycky budú mať dvere otvorené. Ja a my si vážime činnosť mimovládnych organizácií. Nie sú jediní, ktorí v tomto pôsobia, samozrejme, že pôsobia aj iné subjekty, podnikateľské subjekty, subjekty systému OSN, ktoré robia veľmi dobre a veľmi tradične v oblasti rozvojovej pomoci ako realizátori, hej, ale sú to aj mimovládne organizácie a my, naopak, potvrdzujeme aj v bežnej praxi našu spoluprácu. Ja chcem povedať, že my sme aj tieto základné zámery zákona diskutovali s predstaviteľmi mimovládnych organizácií. My diskutujeme s platformou, ktorá sa zaoberá poskytovaním takejto pomoci aj v zahraničí, je to platforma mimovládnych organizácií. Ja budem mať onedlho moje ďalšie stretnutie s touto platformou, myslím, že na konci októbra. Čiže my máme aj expertný dialóg, máme aj dialóg, ktorý potom hovorí o konkrétnych projektoch, ako sa napĺňajú predstavy týchto organizácií. Ja sa nedomnievam, a tu by som chcel len krátko reagovať, pretože ako nedomnievam sa, že táto diskusia by mala byť o niečom inom než o zákone, nedomnievam sa, že je nesprávne to, že mimovládne organizácie financie, ktoré sú im pridelené na poskytovanie rozvojovej pomoci, venujú na poskytovanie rozvojovej pomoci a nie na svoju vlastnú prevádzku. Takže ja z toho aj vychádzam. Ja sa nedotýkam otázky dvoch percent a tie mimovládne organizácie, ktorých sa to týka, vedia veľmi dobre, že si generujú svoje financie vrátane aj na prevádzku z rôznych zdrojov, že tu nie je exkluzívny jeden zdroj, trebárs tie 2-percentné asignácie, hej. Nechcem ešte raz zabiehať do tejto diskusie, ale vyhrotene, čierno-bielo by som otázku určite nestaval, pretože nezodpovedá realite, nezodpovedá praxi. My chceme, aby prostriedky, ktoré prichádzajú, boli venované na ciele rozvojovej pomoci a nie na administratívu kohokoľvek. Takže asi toľko mojich niekoľko poznámok. Ešte raz, ja sa veľmi teším už aj z tých vecných poznámok, ktoré tu padli, a budem sa tešiť na prerokúvanie tohto materiálu v Národnej rade a budeme veľmi radi spolupracovať aj pri definovaní toho, čo by sa tam prípadne ešte mohlo vylepšiť, zmeniť a podobne. Ďakujem vám za pozornosť.